गुरुनानक के उपदेशों को उतारें जीवन में
Updated Thu, 29 Nov 2012 12:00 PM IST
गाजीपुर। सिख धर्म के संस्थापक गुुरुनानकदेव का 543वां प्रकाशोत्सव धूमधाम से मनाया गया। इस अवसर पर शहर के महाजनटोली स्थित गुरुद्वारे में भजन एवं शबदकीर्तन का आयोजन किया गया। दिन भर श्रद्धालुओं का तांता लगा रहा। इस मौके पर अपर जिलाधिकारी रविशंकर गुप्त ने गुरुनानक देव के जीवन चरित्र पर प्रकाश डालते हुए उनके जीवन से प्रेरणा लेने की सीख दी।
बुधवार को आयोजित प्रकाशोत्सव कार्यक्रम में उन्होंने कहा कि गुरुनानकदेव के उपदेशों को जीवन में उतारने का आवश्यकता है। उनके उद्देश्यों पर चलकर ही समाज का कल्याण किया जा सकता है। शाह फैज पब्लिक स्कूल के प्रधानाचार्य डा. नदीम अदहमी, नगर पालिका अध्यक्ष विनोद अग्रवाल, कांग्रेस नेता मुहम्मद शफीक अहमद, यूबीआई के जनरल मैनेजर तथा सुखबीर एग्रो के सरबजीत सिंह ने गुरुनानक देव के जीवन पर प्रकाश डालते हुए कहा कि उनकी वाणी ईश्वरी वाणी थी। हमें उनके बताए मार्ग पर चलने की जरुरत है। गुरुद्वारा कमेटी के अध्यक्ष सरदार दर्शन सिंह ने कहा कि मानव जाति एक है और इसकी सेवा करने से ही सुख और शांति प्राप्त होती है। सुबह से ही भजन कीर्तन का कार्यक्रम चलता रहा। बाहर से आए रागी जत्था एवं स्त्री संगत ने उत्साह के साथ भजन कीर्तन प्रस्तुत किया। अंत में सरदार दर्शन सिंह ने सभी लोगों को सरोपा भेंट कर उनका स्वागत किया। इस अवसर पर सरदार त्रिलोचन सिंह, गुलवीर सिंह, चरनजीत सिंह, रंजीत सिंह, मंजीत सिंह, दलजीत सिंह, गुरप्रीत सिंह तथा बलवंत सिंह आदि उपस्थित थे। प्रकाशोत्सव में लंगर एवं प्रसाद का वितरण किया गया। दिलदारनगर संवाददाता के अनुसार स्थानीय गुरूद्वारे में प्रकाश उत्सव का पर्व धूमधाम से मनाया गया। इस मौके पर शबद-कीर्तन का आयोजन किया गया था। लंगर में लोगों ने प्रसाद ग्रहण किया।
Write a Comment | View Comments